**8η Διαδικτυακή έρευνα για την σπατάλη τροφίμων**

Στα πλαίσια του έργου LIFE – FOODPRINT “Awareness – raising campaign to prevent and manage food waste among consumers, the food and hospitality industries” («Εκστρατεία ευαισθητοποίησης για την πρόληψη και τη διαχείριση της σπατάλης τροφίμων μεταξύ των καταναλωτών, των βιομηχανιών τροφίμων και φιλοξενίας») διεξάχθηκε η 8η διαδικτυακή έρευνα για τα απόβλητα τροφίμων που είχε ως σκοπό την ανάλυση των απόψεων του κοινού σχετικά με τις στρατηγικές μείωσης των αποβλήτων τροφίμων. Η έρευνα πραγματοποιήθηκε διαδικτυακά μέσω ιστότοπων του Ομίλου Δίας (Sigmalive, Sportime.com.cy, I love style, City.com.cy, Check In, Economy today, MyCyprusTravel.com) την περίοδο 09/06/2022 - 14/06/2022. Το δείγμα κυμαινόταν από 1720 εώς 3041 άτομα ανάλογα με την ερώτηση. Ένα ποσοστό των συμμετεχόντων δεν ζουν στην Κύπρο, άρα η έρευνα καλύπτει και άλλα κοινά εκτός από τα καθαρά τοπικά. Η έρευνα περιλάμβανε 4 ερωτήσεις και η κάθε ερώτηση έδινε εναλλακτικές επιλογές απάντησης. Οι πρώτες 3 ερωτήσεις επαναλήφθηκαν από την πρώτη διαδικτυακή έρευνα που έγινε τον Νοέμβριο του 2020, με στόχο να μετρηθούν και πιθανές διαφοροποιήσεις με την πάροδο του χρόνου. Βασικό θέμα της έρευνας ήταν κατά πόσο συγκεκριμένες ενέργειες για τη μείωση σπατάλης τροφίμων θεωρούνται σημαντικές για την προστασία του περιβάλλοντος. Η 4η ερώτηση μετρά το κατά πόσον έχουν δει οι συμμετέχοντες τις επικοινωνιακές δράσεις για τη μείωση σπατάλης τροφίμων που έχουν γίνει στα πλαίσια του έργου Foodprint.

Πιο κάτω παρουσιάζεται η ανάλυση και η περιγραφή των ερωτήσεων και απαντήσεων. Ο πίνακας και το σχήμα 1 παρουσιάζουν τα αποτελέσματα της πρώτης ερώτησης.

|  |
| --- |
| 1.      Συγκριτικά με άλλες ενέργειες που μπορείτε να κάνετε για προστασία του περιβάλλοντος, πόσο σημαντική θεωρείτε τη μείωση των απορριμμάτων φαγητού μέσω της αγοράς τροφίμων με μεγαλύτερη διάρκεια ζωής; |
|   | Απάντηση | **2020** | **2022** |
| A | Πολύ σημαντική | 46% | 41.3% |
| B | Αρκετά σημαντική | 19% | 16.4% |
| Γ | Κάπως σημαντική | 10% | 11.0% |
| Δ | Όχι και τόσο σημαντική | 7% | 10.1% |
| Ε | Καθόλου σημαντική | 18% | 21.2% |
|   | Σύνολο | 100% | 100% |
|   | Αριθμός συμμετεχόντων  | 1828 | 3041 |

Πίνακας και σχήμα 1: Αποτελέσματα 1ης ερώτησης της δημοσκόπησης για το 2020 και 2022

Τα αποτελέσματα δείχνουν ότι το 57,7% θεωρεί ότι η μείωση των απορριμμάτων φαγητού μέσω της αγοράς τροφίμων με μεγαλύτερη διάρκεια ζωής είναι πολύ ή αρκετά σημαντική για την προστασία του περιβάλλοντος. Ενώ το 31,3% θεωρεί ότι είναι όχι και τόσο ή καθόλου σημαντική η συγκεκριμένη ενέργεια. Αν και η διασπορά των απαντήσεων είναι παρόμοια με την έρευνα του 2020, προφανώς υπάρχει μια επιδείνωση των δεικτών αφού λιγότερος κόσμος θεωρεί πολύ ή αρκετά σημαντική αυτή την ενέργεια για την προστασία του περιβάλλοντος (65% το 2020 έναντι 57,7% το 2022) και περισσότερος τη θεωρεί όχι και τόσο ή καθόλου σημαντική (25% το 2020 έναντι 31,3% το 2022). Τα αποτελέσματα της έρευνας αυτής αναδεικνύουν μια πιο αρνητική εικόνα στις απόψεις του κόσμου ως προς τη σημαντικότητα της μείωσης σπατάλης τροφίμων μέσω της αγοράς προϊόντων με μεγαλύτερη διάρκεια ζωής για την προστασία του περιβάλλοντος.

Το 2ο ερώτημα και οι απαντήσεις παρουσιάζονται στον πίνακα και σχήμα 2.

|  |
| --- |
| 2. Συγκριτικά με άλλες ενέργειες που μπορείτε να κάνετε για προστασία του περιβάλλοντος, πόσο σημαντική θεωρείτε την κατανάλωση μαγειρεμένου φαγητού που σας έχει μείνει είτε αργότερα ή την επόμενη μέρα, ή τη χρήση του για ετοιμασία άλλων φαγητών; |
|   | Απάντηση | **2020** | **2022** |
| Α | Πολύ σημαντική | 57% | 45.9% |
| Β | Αρκετά σημαντική | 22% | 24.3% |
| Γ | Κάπως σημαντική | 8% | 9.3% |
| Δ | Όχι και τόσο σημαντική | 4% | 6.0% |
| Ε | Καθόλου σημαντική | 9% | 14.5% |
|   | Σύνολο | 100% | 100% |
|   | Αριθμός συμμετεχόντων  | 1306 | 1927 |

Πίνακας και σχήμα 2: Αποτελέσματα 2ης ερώτησης της δημοσκόπησης για το 2020 και 2022

Τα αποτελέσματα της έρευνας δείχνουν ότι το 70,2% θεωρεί την κατανάλωση μαγειρεμένου φαγητού τις επόμενες μέρες πολύ ή αρκετά σημαντική ενέργεια για την προστασία του περιβάλλοντος. Ενώ το 20,5% θεωρεί ότι είναι καθόλου ή όχι και τόσο σημαντική αυτή η ενέργεια. Και σε αυτή την ερώτηση οι δείκτες δείχνουν επιδείνωση της κατάστασης αφού του 2020 το 79% θεωρούσε ότι είναι πολύ ή αρκετά σημαντική αυτή η ενέργεια έναντι 70,2% το 2022, ενώ στην αντίθετη μεριά μόνο το 13% τη θεωρούσε όχι τόσο και καθόλου σημαντική το 2020 έναντι 20,5% το 2022.

Το 3ο ερώτημα και οι απαντήσεις παρουσιάζονται στον πίνακα και σχήμα 3.

|  |
| --- |
| 3. Συγκριτικά με άλλες ενέργειες που μπορείτε να κάνετε για προστασία του περιβάλλοντος, πόσο σημαντική θεωρείτε τη μείωση των απορριμμάτων φαγητού μέσω της κομποστοποίησης; |
|   | Απάντηση | **2020** | **2022** |
| Α | Πολύ σημαντική | 42% | 40.3% |
| Β | Αρκετά σημαντική | 23% | 22.0% |
| Γ | Κάπως σημαντική | 16% | 14.0% |
| Δ | Όχι και τόσο σημαντική | 8% | 8.6% |
| Ε | Καθόλου σημαντική | 11% | 15.1% |
|   | Σύνολο | 100% | 100% |
|   | Αριθμός συμμετεχόντων  | 1196 | 1748 |

Πίνακας και σχήμα 3: Αποτελέσματα 3ης ερώτησης της δημοσκόπησης για το 2020 και 2022

Οι περισσότεροι συμμετέχοντες (62,3%) πιστεύουν ότι η μείωση των απορριμμάτων τροφίμων μέσω της κομποστοποίησης είναι πολύ ή αρκετά σημαντική για την προστασία του περιβάλλοντος ενώ 23,7% την θεωρούν όχι και τόσο ή καθόλου σημαντική. Σε αυτή την ερώτηση υπάρχει επίσης μια επιδείνωση των δεικτών, αλλά σημαντικά μικρότερη. Τα αποτελέσματα της έρευνας είναι πολύ κοντά με αυτά της έρευνας του 2020.

Φαίνεται συνολικά από τις 3 ερωτήσεις πως η εκτίμηση της σημαντικότητας των ενεργειών για τη μείωση των απορριμμάτων τροφίμων για την προστασία του περιβάλλοντος έχει μειωθεί. Δεν είναι εύκολο λόγω του διαφορετικού δείγματος να διευκρινιστούν οι λόγοι. Μια πιθανότητα είναι λόγω εποχής του χρόνου οι διαθέσεις του κοινού να είναι διαφορετικές. Η προηγούμενη έρευνα έγινε τον Νοέμβριο του 2020 που είναι φθινοπωρινή περίοδος ενώ η παρούσα έρευνα εν μέσω της καλοκαιρινής περιόδου(Ιούνιος 2022). Είναι συνηθισμένη εξέλιξη σε ζεστά κυρίως κλίματα να χαλαρώνουν οι διαθέσεις το καλοκαίρι και ο κόσμος να είναι πιο ανέμελος με λιγότερη διάθεση να ασχοληθεί με μεγάλα προβλήματα όπως τα περιβαλλοντικά.

Η 4η ερώτηση αφορούσε την ανάκληση από τη μνήμη των συμμετεχόντων την πιθανή έκθεση τους σε δράσεις επικοινωνίας από μέσα μαζικής ενημέρωσης (ΜΜΕ) σχετικά με την σπατάλη τροφίμων. Ο πίνακας και το σχήμα 4 πιο κάτω παρουσιάζουν τα αποτελέσματα.

|  |
| --- |
| 4. Τους τελευταίους 3 μήνες έχετε δει στην τηλεόραση ή ακούσει στο ράδιο ή σε άλλα μέσα ενημέρωσης καμπάνιες ή ενημέρωση σχετικά με τη μείωση σπατάλης τροφίμων; |
|   | Απάντηση | % |
| A | Ναι | 29.8% |
| B | Όχι | 50.1% |
| Γ | Δεν θυμάμαι | 20.1% |
|   | Σύνολο | 100% |
|   | Αριθμός συμμετεχόντων  | 1720 |

Πίνακας και σχήμα 4: Αποτελέσματα 4ης ερώτησης της δημοσκόπησης

50% των συμμετεχόντων δηλώνουν πως δεν έχουν δει ή ακούσει σε ΜΜΕ, καμπάνια ή ενημέρωση σχετικά με τη μείωση σπατάλης των τροφίμων, το 30% ότι έχει δει ή ακούσει ενώ το 20% δεν θυμάται.

Στα πλαίσια του έργου Foodprint έχουν γίνει δράσεις ενημέρωσης και ευαισθητοποίησης του κοινού στα ΜΜΕ και τα ΚΔ σχετικά με την σπατάλη των τροφίμων και τους τρόπους μείωσης των απορριμμάτων τροφίμων. Οι δράσεις αυτές θα συνεχιστούν και στη συνέχεια του έργου.

Τα αποτελέσματα αυτής της έρευνας δείχνουν ότι πρέπει να καταβληθεί ακόμη μεγαλύτερη προσπάθεια από διάφορα ενδιαφερόμενα μέρη στην ενημέρωση του κοινού σχετικά με το πρόβλημα των αποβλήτων τροφίμων. Το γεγονός πως παραδοσιακά δόθηκε μεγαλύτερη έμφαση σε άλλα απόβλητα και λιγότερη στα απόβλητα τροφίμων που είναι οργανικής φύσης, αποτυπώνεται με διάφορους τρόπους στις έρευνες που γίνονται στα πλαίσια του έργου Foodprint. Φαίνεται καθαρά ότι κατά κύριο λόγο το κοινό θεωρεί τη σπατάλη τροφίμων ένα ηθικό και οικονομικό θέμα, παρά ένα περιβαλλοντικό πρόβλημα. Οι εκστρατείες επικοινωνίας πρέπει να στοχεύουν στο να αλλάξει αυτή η προσέγγιση, αλλά και στο να επιτευχθεί ο βασικός στόχος που είναι η μείωση της σπατάλης των τροφίμων.